A BIZOTTSÁG 1517/2007/EK RENDELETE
(2007. december 19.)
a 2092/91/EGK tanácsi rendelet III. mellékletének az ökológiai és nem ökológiai takarmány gyártósorának elkülönítésére vonatkozó eltérés tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre (1) és különösen annak 13. cikke második francia bekezdésére,
mivel:
(1)
A 2092/91/EGK rendelet III. mellékletének E. részében a 3. pont második bekezdése eltérést tesz lehetővé attól a kötelezettségtől, amely szerint a 2092/91/EGK tanácsi rendeletben szabályozott összetett takarmányt előállító egységekben használt valamennyi berendezésnek teljesen el kell különülnie az abban a rendeletben nem szabályozott összetett takarmányhoz használt berendezésektől. Ez az eltérési lehetőség 2007. december 31-én hatályát veszti.
(2)
A tapasztalatok szerint a gazdasági szereplők széles körben igénybe veszik ezt az eltérési lehetőséget. Ugyanannak a gyártósornak a használata ökológiai és nem ökológiai takarmány időben elkülönülő előállítására megfelelő tisztítási eljárások alkalmazását teszi szükségessé ahhoz, hogy az ökológiai takarmánygyártás integritása biztosított legyen. Bebizonyosodott, hogy ezek az intézkedések, amennyiben szigorú ellenőrzés mellett, precízen alkalmazzák azokat, hatékonyak lehetnek.
(3)
Az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről szóló, 2007. június 28-i 834/2007/EK tanácsi rendelet (2) 18. cikke előírja, hogy a feldolgozott ökológiai takarmány előállításának időben és térben el kell különülnie a nem ökológiai feldolgozott takarmány előállításától.
(4)
Ezért a 834/2007/EK rendelet 2009. január 1-jei hatálybalépéséig helyénvaló meghosszabbítani az eltérési lehetőséget.
(5)
A 2092/91/EGK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a 2092/91/EGK rendelet 14. cikkében felállított bizottság véleményével,
ELFOGADTA EZT A RENDELETET:
1. cikk
A 2092/91/EGK rendelet III. mellékletének E. részében a 3. pont második bekezdésében a „2007. december 31.” időpontot a „2008. december 31.” időpont váltja fel.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 19-én.